反招隱
作者：劉敞
朝代：宋

paragraphs: 伊尹樂堯舜，伯夷傲姬周。
顔生一簞瓢，陋巷亦自休。
豈不困寂寞，時俗非所謀。
脱身灑泥滓，緬與前人游。
嗟哉波上鳧，徒爲信沈浮。
鴻鵠假長風，不能占渠溝。
晞羽扶桑阿，刷翼滄海流。
世途既超邈，矰繳何足愁。
所以狂接輿，肆歌悟東丘。
觸時懷慷慨，視世悲蜉蝣。
哲人有先覺，達者無近憂。
綺皓吾所師，緒言起長謳。